ORDE do 29 de setembro de 2005 de aprobación definitiva da modificación puntual número 2 do Plan Xeral de Ordenación Municipal do Concello de Carballo (A Coruña) para cambio de aliñacións das avenidas Bértoa e Vázquez de Parga. (Expediente AC-03/035-AD).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/10/2005

O planeamento urbanístico vixente no municipio de Carballo é o Plan Xeral de Ordenación Municipal, que foi aprobado definitivamente polo concello o 20 de maio de 2003.
O Concello de Carballo formula unha modificación do Plan Xeral de Ordenación Municipal vixente, que ten por obxecto o reaxustamento de aliñacións na avenida de Bértoa e na avenida de Vázquez de Parga. Xustifícase a proposta no feito de que as liñas de edificación establecidas no PXOM non se axustan ás existentes. Nalgúns casos as aliñacións están consolidadas por edificacións recentes feitas de acordo co planeamento anterior e o PXOM trázaas por fóra delas, mentres que na marxe contraria as aliñacións do PXOM cortan os edificios existentes. Por outra banda, o concello sinala o prexuízo que supón o feito de que as aliñacións do PXOM vixente reducen a sección viaria respecto da prevista no planeamento anterior.
De conformidade co disposto na disposición transitoria primeira 1 g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 94.1º, deberán fundamentarse en razóns
de interese público debidamente xustificadas e segundo o disposto no artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente para informe preceptivo desta consellería, que foi emitido o 6 de febreiro de 2004, de conformidade co disposto no artigo 85.1º da Lei 9/2002, con observacións ao proxecto daquela presentado.
O Pleno da corporación, en sesión do 26 de febreiro de 2004, aprobou inicialmente a modificación, que posteriormente foi sometida á información pública polo prazo dun mes, se ben, advertida a defectuosa formalización do trámite, polo Servizo Provincial de Urbanismo requiriuse o concello para a emenda do defecto de tramitación mediante oficios do 20 e do 25 de outubro de 2004, o que foi formalizado sometendo novamente o expediente a información pública polo prazo dun mes mediante anuncios publicados no Diario Oficial de Galicia do 7 de marzo de 2005 e nos xornais: La Voz de Galicia do 11 de febreiro e o Ideal Gallego do 10 de febreiro de 2005. Non foron presentadas alegacións, conforme o certificado do secretario do concello, incluído para o efecto no expediente.
No expediente consta o informe favorable da Dirección Xeral de Obras Públicas da CPTOPV con data do 26 de maio de 2004, coa precisión de que deberá manterse unha distancia entre fachadas non inferior a 24 m na intersección entre as avenidas Vázquez Parga e Bértoa coa rúa Gran Vía; o da Dirección Xeral de Calidade e Avaliación Ambiental da Consellería de Medio Ambiente do 4 de marzo de 2005, no que se considera que non procede someter a modificación ao trámite de avaliación de impacto ou de efectos ambientais, e o informe técnico asinado polo arquitecto municipal e o técnico xurídico dos servizos de urbanismo do concello con data do 19 de maio de 2005.
O Pleno da corporación, en sesión do 30 de maio de 2005, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
No proxecto aprobado provisionalmente formalizáronse as observacións sinaladas no informe da consellería previo á aprobación inicial.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de orde
nación urbanística e protección do medio rural de Galicia, e de acordo coa proposta da Dirección Xeral de Urbanismo, da mesma data,
DISPOÑO:
Artigo 1º
Aprobar definitivamente a modificación puntual nº 2 do Plan Xeral de Ordenación Municipal do Concello de Carballo (A Coruña) para cambio de aliñacións das avenidas Bértoa e Vázquez de Parga.
Artigo 2º
De conformidade co disposto polo artigo 92 da Lei 9/2002, esta orde deberá publicarse, no prazo dun mes desde a súa adopción, no Diario Oficial de Galicia.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de setembro de 2005.
María José Caride Estévez
Conselleira de Política Territorial,
Obras Públicas e Transportes